নিজস্ব প্রতিবেদন: বোলপুরের নির্যাতিতা তরুণীকে মেডিক্যাল কলেজে দেখতে গিয়ে ক্ষোভে ফেটে পড়লেন বিজেপি নেত্রী লকেট চট্টোপাধ্যায়। তাঁর অভিযোগ, ৯০ শতাংশ দগ্ধ ওই তরুণীর চিকিত্সার কোনও ব্যবস্থাই করেনি হাসপাতাল কর্তৃপক্ষ।  বোলপুরের রজতপুরের বাসিন্দা ওই তরুণীর বাড়িতে রঙের কাজ চলছিল। অভিযোগ, সেইসময় লুকিয়ে তরুণীর স্নানের ছবি তোলে শেখ হাফিজুল নামে এক রংমিস্ত্রি। ওই ছবি ইন্টারনেটে ফাঁস করে দেওয়ার হুমকি দিয়ে ওই তরুণীকে বার বার ধর্ষণ করে সে। অপমানে গায়ে আগুন দিয়ে আত্মহত্যার চেষ্টা করেন তরুণী।  প্রথমে বোলপুর বোলপুর মহকুমা হাসপাতালে পাঠানো হয় তাঁকে। পরে বর্ধমান মেডিক্যাল কলেজে স্থানান্তরিত করা হয়। বর্তমানে ওই তরুণী কলকাতা মেডিক্যাল কলেজে চিকিত্সাধীন। শনিবার তরুণীর চিকিত্সার খোঁজ নিতে গিয়েছিলেন রাজ্য বিজেপির মহিলা মোর্চার সভানেত্রী লকেট চট্টোপাধ্যায়।   এদিন মেডিক্যাল কলেজের সুপারের সঙ্গে দেখা করতে যান লকেট চট্টোপাধ্যায়। তবে তিনি ছিলেন না। লকেট চট্টোপাধ্যায়ের বক্তব্য, 'এটাই রাজ্যের স্বাস্থ্য ব্যবস্থা। শনিবারও সুপার গরহাজির। ন্যূনতম চিকিত্সার ব্যবস্থা নেই।'